**ÅRSBERETNING 2014**

Nu har vi lagt 2014 bag os og kan se tilbage på endnu et år i vores lille forening med glæder og sorger, successer og hårdt arbejde - med andre ord endnu et år, hvor der er sket en masse.

På projektsiden har 2014 primært stået i driftens tegn, efter at vi året før fik godkendt fire nye projekter. En enkelt projektforlængelse er det dog også blevet til, idet vi i foråret fik godkendt en forlængelse af vores kviksølvprojekt på Filippinerne. Udover kviksølvprojektet har vi i skrivende stund 3 pesticidprojekter i Bolivia, Uganda og Nepal, og vi har to projekter vedr. interkulturel medicin i Bolivia og Uganda.

Vi kunne ved generalforsamlingen sidste år berette om problemer i Prodeco i Bolivia, der står for et af projekterne vedr. interkulturel medicin. Organisationen var tæt på ikke at overleve et ledelsesmæssigt generationsskifte, men heldigvis blev vores bange anelser gjort til skamme af en ny, dynamisk leder, som i 2014 ikke blot formåede at bringe organisationen på fode men også nåede at skabe så gode resultater, at en evaluering i efteråret 2014 faldt meget positivt ud. På baggrund af evalueringen er der netop indsendt en ansøgning om et nyt projekt med Prodeco, som tager udgangspunkt i fortalervirksomhed for Bolivias nye interkulturelle sundhedslov, ”ley 459”, der lovliggør meget af det arbejde, som Prodeco og Diálogos har lavet gennem årene.

Vores anden partner i Bolivia, Plagbol, er i gang med et nyt projekt om pesticider i husholdningen. Projektet går som det skal. Men med erfaringerne fra Prodeco i bagagen vil der set med Diálogos-øjne være behov for fokus på ledelse og organisationsudvikling i Plagbol, hvis organisationen en dag skal kunne overleve uden danske projektmidler. Desværre har det ikke været muligt at komme videre med ideerne om et kviksølvprojekt i Bolivia. Metoderne til kviksølvfri guldudvinding var virksomme, men samarbejdet med de bolivianske myndigheder på dette område har vist sig meget vanskeligt. Det har kostet tid og kræfter hos Plagbol.

I Uganda kører pesticidprojektet som det skal, særligt efter at der blev skiftet lidt ud på personalesiden. Også projektet i Karamoja går efter planen med et højt aktivitetsniveau. Organisationen er stadig ung, men de er særdeles anerkendte i lokalområdet og er stadig en blandt meget få organisationer bemandet udelukkende med folk fra området. Projektet er nu i sin tredje fase og fokus er på at opbygge organisationen, så de kan stå på egne ben og søge projektmidler andre steder.

I Nepal går projektet ligeledes planmæssigt, selvom der selvfølgelig altid er udfordringer forbundet med at starte op med en ny partner. Projektet vil blive evalueret i løbet af foråret.

Kviksølvprojektet på Filippinerne går også som planlagt. Projektet er i løbet af 2014 startet op i et nyt projektområde, og erfaringerne derfra er indtil videre særdeles positive. Minearbejdere og myndigheder er meget motiverede for ændringer, og det ser ud til at være den rette cocktail for en hurtig implementering af den kviksølvfrie metode.

I forsommeren 2014 havde Diálogos besøg af agronomer fra de tre pesticidprojekter. De tilbragte en uge i Danmark med besøg rundt i landet, hvor de blandt andet lærte mere om økologi og forskellige sprøjteteknikker, og snakken mellem dem gik livligt. Besøget har givet agronomerne mulighed for at lære hinanden at kende, og der erfaringsudveksles nu livligt på tværs af landegrænser og sprog. At høre dem på et bestyrelsesmøde fortælle om, hvad de havde fået ud af besøget, var et tydeligt bevis på, at det betaler sig at invitere vores samarbejdspartnere til Danmark og ikke kun rejse den anden vej. I maj i år kommer den nye leder af Prodeco, Zulema Torres, til Danmark for at deltage i kursus i regi af Danida Fellowship Centre. Vi håber, at hun får lige så meget ud af sit besøg i Danmark, som de tre agronomer fik.

På oplysningssiden fik vi i 2014 dækning af agronombesøget med artikler i bl.a. verdensnyt.dk og Landbrugs-Nyt og på TV2 Øst. På DR kunne man i november se udsendelsen ”De ufødte børn” om kviksølvforurening, hvor bl.a. Peter Appel fra Filippinerne-gruppen deltog.  Efterfølgende fik vi en artikel om kviksølvprojektet optaget i ulandsnyt.dk. Der er i årets løb skrevet flere videnskabelige artikler om projekterne, og erfaringerne fra projekterne er præsenteret på internationale konferencer, bl.a. om kviksølv. Internt i foreningen er der i årets løb udkommet nyhedsbrev, og hjemmesiden er opdateret. Kræfterne i bestyrelsen har dog ikke rakt til at etablere den forbedring af den interne kommunikation, vi kunne ønske os, fx med et fælles netbaseret arkiv. Tidligere på året bragte ulandsnyt en artikel af Ingeniører uden Grænser, som beskrev et projekt de ønskede at starte i Bolivia om pesticidforurening. Vi kontaktede dem for at henlede deres opmærksomhed på Diálogos’ og Plagbols erfaringer på området, og der blev holdt et enkelt skypemøde med dem, men vi har ikke hørt fra dem siden.

Bestyrelsen fik på sidste års generalforsamling til opgave at kigge på mulighederne for mere professionel sekretariatsassistance. Vi undersøgte mulighederne i løbet af efteråret, og umiddelbart før nytår skrev vi kontrakt med Annie Oehlerich om ansættelse i løntilskudsjob i første halvår af 2015. Samtidig har vi valgt at opsige kontrakten med Anette pr. 1/3, så alle sekretariatsopgaver nu er samlet ét sted. Lene Brynk Jensen varetager alle opgaver vedr. økonomi i samarbejde med foreningens kasserer.

Året har budt på lidt færre indtægter end først beregnet, blandt andet på grund af et ekstra skyldige beløb til ICOEPH. Til gengæld har vi brugt færre penge på kontorhold, møder og sekretærbistand end de foregående år. Samtidig har vi fået kompetent bogføringsbistand, som jo altså ikke har kostet ekstra.  Alt i alt var der et overskud på 57.372 kroner på årets regnskab.

Jeg oplever det som et stort privilegium at være formand for en lille forening befolket af ildsjæle, der gør hvad de kan for at give foreningen og projekterne liv. Tak til jer alle for indsatsen i 2014. Især tak til Dan, der utrætteligt har sørget for foreningens kommunikation igennem mange år, til Anette for varetagelse sekretariatsfunktionen, og til Annie, der med stor entusiasme og kompetence er i gang med at professionalisere både sekretariat og forening.